《秋怀 其二》
清代·贺贻孙

霜气饱黄花，霞光醉白鸟。山高秋复高，秋逐烟与草。

物性相因秋，谁能割昏晓。我心同孤月，淡荡寄天表。

不夜魄常圆，无云风自扫。秋色本自如，何劳费幽讨。

世人贵耳目，漫羡素娥皎。蹑梯上广寒，不识门前道。

惆怅月中人，银丸弄空藻。

作者简介：明末清初江西永新人，字子翼。明季诸生，与万茂先、陈士业、徐巨源、曾尧臣辈结社豫章。明亡，遂不出。清顺治初，学使慕其名，特列贡榜，避不就。巡按御史笪重光欲举应鸿博，贻孙逃入深山，剪发衣僧服，自此不知所终。所作《激书》，颇多精到之论。另有《易触》、《诗触》、《诗筏》、《骚筏》、《水田居士集》。